GA Iris Oifigiúil an Aontais Eorpaigh 52

Ráiteas ar chúiseanna na Comhairle: Seasamh (AE) Uimh. 6/2015 ón gComhairle ar an gcéad léamh ag féachaint le Rialachán ó Pharlaimint na hEorpa agus ón gComhairle maidir le faireachán, tuairisciú agus fíorú a dhéanamh ar astaíochtaí dé-ocsaíde carbóin ó mhuiriompar agus lena leasaítear Treoir 2009/16/CE a ghlacadh

(2015/C 134/06)

I. RÉAMHRÁ

1. Thíolaic an Coimisiún an togra thuasluaite (1) agus an Measúnú Tionchair lena mbaineann don Chomhairle agus do Pharlaimint na hEorpa an 1 Iúil 2013.

2. Ghlac an Coiste Eacnamaíoch agus Sóisialta a thuairim an 16 Deireadh Fómhair 2013 (2). Ghlac Parlaimint na hEorpa a tuairim ar an gcéad léamh an 16 Aibreán 2014 (3), agus ghlac sí 85 leasú.

3. Rinne an Chomhairle agus an Pharlaimint caibidlíocht neamhfhoirmiúil d’fhonn teacht ar chomhaontú ag céim sheasamh na Comhairle ar an gcéad léamh (“comhaontú luath ar an dara léamh”). Tugadh an chaibidlíocht sin i gcrích an 18 Samhain 2014 le comhaontú sealadach.

4. An 3 Nollaig 2014, rinne Coiste Pharlaimint na hEorpa um an gComhshaol, um Shláinte Phoiblí agus um Shábháilteacht Bia (ENVI) toradh na caibidlíochta trípháirtí neamhfhoirmiúla a fhormheas. An lá céanna, chuir Cathaoirleach Choiste ENVI in iúl do Chathaoirleach Coreper I, trí bhíthin litreach, gur i gcás go dtíolacfadh an Chomhairle a seasamh go foirmiúil chuig Parlaimint na hEorpa mar a comhaontaíodh, ach sin faoi réir fíorúchán dlítheangeolaíoch, go molfadh sé, in éineacht leis an Rapóirtéir, don Seisiún Iomlánach go nglacfaí seasamh na Comhairle gan aon leasú ar an dara léamh sa Pharlaimint.

5. Ar an mbonn sin, dhearbhaigh an Chomhairle an 17 Nollaig 2014 a comhaontú polaitiúil maidir le téacs an Rialacháin seo (4) faoi mar a chomhaontaigh an dá Institiúid é.

II. CUSPÓIR

Is é is príomhchuspóir don Rialachán atá beartaithe córas a chur ar bun chun faireachán a dhéanamh ar astaíochtaí CO2 ó mhuiriompar agus chun iad a thuairisciú agus a fhíorú (córas MRV), mar chéad chéim chun córas domhanda MRV a bhaint amach.

III. ANAILÍS AR AN SEASAMH ÓN gCOMHAIRLE AR AN gCÉAD LÉAMH

A. Ginearálta

I ndiaidh an vóta sa chruinniú iomlánach, chuaigh Parlaimint na hEorpa agus an Chomhairle i mbun caibidlíochta agus é d’aidhm leis an méid sin comhaontú ar an dara léamh a thabhairt i gcrích ar bhonn an tseasaimh ón gComhairle ar an gcead léamh a d’fhéadfadh an Pharlaimint a fhormheas mar sin. Léirítear go hiomlán le téacs an chéad sheasaimh ón gComhairle an comhréiteach ar thángthas air idir na comhreachtóirí.

B. Na príomh-shaincheisteanna

Na leasuithe a rinneadh ar an togra ón gCoimisiún, léirítear leo go ginearálta an gá leis an gcothromaíocht cheart a aimsiú i ndáil le córas maidir le faireachán, tuairisciú agus fíorú (MRV) a bhunú a bheadh solúbtha agus, san am céanna, cothroime iomaíochta íosta á háirithiú agus an t-ualach riaracháin á laghdú.

Le bheith níos sonraí, is iad seo a leanas na príomh-shaincheisteanna ar gá modhnuithe a dhéanamh orthu i gcomparáid leis an gcéad togra ón gCoimisiún:

(a) liosta na sainmhínithe, a méadaíodh, le sainmhínithe nua curtha leis agus sainmhínithe eile a sonraíodh tuilleadh;

(b) ábhar agus nós imeachta na modhnuithe ar an bplean faireacháin;

(c) cineálacha an fhaireacháin ar na hastaíochtaí CO2, inar tugadh isteach díolúine ar leith maidir le faireachán in aghaidh an turais; cuireadh san áireamh freisin an fhéidearthacht faireachán agus tuairisciú a dhéanamh ar bhonn deonach, go bliantúil, agus in aghaidh an turais, ar ítimí faisnéise breise, amhail iad siúd a bhaineann le haicme oighir na loinge agus le loingseoireacht tríd an oighear;

(d) gníomhaíochtaí fíoraithe a eagrú, d’fhonn soiléiriú a dhéanamh ar sheicheamhú na ngníomhaíochtaí agus ar shimpliú a dhéanamh ar an nós imeachta;

(e) struchtúr agus inneachar an chomhlíonta agus an sásra do phionóis, mar aon leis na naisc a d’fhéadfadh a bheith ann le Treoir 2009/16/CE maidir le rialú stáit ar chalafoirt;

(f) scrios an naisc le Rialachán (AE) Uimh. 525/2013 maidir le sásra le haghaidh faireachán agus tuairisciú a dhéanamh ar astaíochtaí gás ceaptha teasa agus maidir le faisnéis eile a thuairisciú, ar an leibhéal náisiúnta agus ar leibhéal an Aontais, atá ábhartha don athrú aeráide;

(g) an fhaisnéis atá le cur ar fáil ag an gCoimisiún, an t-aitheantas ar dhíolúine (theoranta) ón bpoiblíocht sin, chomh maith leis na cineálacha difriúla tuarascálacha atá ar an gCoimisiún a bhunú faoin Rialachán;

(h) raon feidhme Iarscríbhinn II, inar tugadh isteach le gníomh cur chun feidhme difreáil a d’fhéadfaí a dhéanamh idir cineálacha éagsúla long agus sonrú breise ar na paraiméadair is infheidhme maidir le ríomh an lastais a iompraítear; agus,

(i) raon feidhme na ngníomhartha tarmligthe dá bhforáiltear sa Rialachán.

IV. CONCLÚID

Léirítear go hiomlán leis an seasamh ón gComhairle an comhréiteach a baineadh amach le linn na caibidlíochta neamhfhoirmiúla idir an Chomhairle agus Parlaimint na hEorpa, agus tacú á fháil ón gCoimisiún.

Deimhníodh an comhréiteach sin i litir ó Chathaoirleach Choiste ENVI de chuid Pharlaimint na hEorpa chuig an Uachtaránacht agus dar dáta an 3 Nollaig 2014. D’fhormhuinigh an Chomhairle (ENV) an 17 Nollaig 2014 é ina dhiaidh sin trí chomhaontú polaitiúil a ghlacadh.

(1) 11851/13.

(2) CESE 5340/2013.

(3) 8671/14.

(4) 16238/14.